Tural Rəşidov

Tural Fazil oğlu Rəşidov () — Azərbaycan Müdafiə Nazirliyinin Baş Qərargahının tabeliyində olan Xüsusi Təyinatlı Qüvvələrinin giziri; 2020-ci ildə Qarabağ müharibəsi zamanı Füzulinin azad edilməsi uğrunda gedən döyüş əməliyyatları zamanı şəhid olub, ölümündən sonra "Qarabağ" ordeni ilə təltif edilib.

 Tərcümeyi-halı 
Tural Fazil oğlu Rəşidov 1989-cu il, mayın 30-da Balakən rayonunun Tülü kəndində anadan olub.

2006-cı ildə Balakən rayon İ. Nəsimi 2 nömrəli tam orta məktəbdən məzun olub.

2007-ci ildə Balakən Rayon Hərbi Komissarlığı tərəfindən müddətli həqiqi hərbi xidmətə çağırılıb və 2007–2008-ci illərdə N saylı hərbi hissədə xidmət edib.

2009-cu ildə Azərbaycan Silahlı Qüvvələrin Təlim və Tədris Mərkəzinin "MAHHXHQ hazırlığı", 2018-ci ildə isə hərbi hissənin nəzdində "Təməl Xüsusi Təyinatlı" kurslarını bitirib.

Silahlı Qüvvələrin Baş Qərargah rəisi, general-polkovnik Nəcməddin Sadıqovun 6 aprel 2018-ci tarixli əmri ilə "K/gizir" hərbi rütbəsi, 28 aprel 2020-ci il tarixli əmri ilə "gizir" hərbi rütbəsi verilib.

Azərbaycan Silahlı Qüvvələrində xidmət etdiyi 11 il ərzində motoatıcı manqa komandiri, mexanikləşdirilmiş taborun (BMP-3) kəşfiyyat taqımının kəşfiyyat manqasının komandiri, xüsusi təyinatlı dəstənin xüsusi təyinatlı komandasının kəşfiyyatçısı (atıcı), kəşfiyyat dəstəsinin çevik kəşfiyyat taqımının çevik kəşfiyyat qrupunun kəşfiyyatçısı (snayper), kəşfiyyat dəstəsinin çevik kəşfiyyat taqımının çevik kəşfiyyat qrupunun kəşfiyyatçısı (radiotelefonçu) vəzifəsində xidmət edib.

Müxtəlif illərdə müdafiə nazirinin əmri ilə "Azərbaycan Ordusunun 100 illiyi (1918–2018)" yubiley medalı ilə, habelə fəxri fərmanlarla təltif edilib.

2020-ci il, sentyabrın 27-də başlanan Qarabağ müharibəsi zamanı Murovdağ zirvələri uğrunda gedən xüsusi əməliyyata, həmçinin Cəbrayılın və Füzulinin azad edilməsi uğrunda gedən döyüş əməliyyatlarına qatılıb. Oktyabrın 15-də Füzuli rayonu ərazisində döyüş tapşırığının icrası zamanı şəhid olub. Balakən Şəhidlər Xiyabanında dəfn olunub. Müharibə zamanı xüsusi xidmətləri nəzərə alınaraq "Qarabağ" ordeni ilə, həmçinin "Şücaətə görə", "Cəbrayılın azad olunmasına görə", "Füzulinin azad olunmasına görə", "Kəlbəcərin azad olunmasına görə" və "Vətən uğrunda" medalları ilə təltif edilib.

Evli idi. Amin, Fərid və Fazil adında üç oğlu var.

 İstinadlar 

Kateqoriya:İkinci Qarabağ müharibəsində Azərbaycan tərəfdən həlak olanlar